ศุลฯหนักใจสำแดงราคานำเข้าไม่แก้ปมเจอพิพาทเอกชนหนัก
กรมศุลฯ หนักใจข้อพิพาทเอกชนสำแดงราคา ต้องแก้ระเบียบ
9 ส.ค. 2554

กรมศุลฯ หนักใจข้อพิพาทเอกชนสำแดงราคา ต้องแก้ระเบียบ
นายยุทธนา หยิมการุณ รองอธิบดี กรมศุลกากรในฐานะโฆษกกรมศุลกากร เปิดเผยว่า ปัญหาเรื่องแจ้งสำแดงราคา เป็นปัญหาที่ทางกรมศุลกากรค่อนข้างหนักใจ หลังจากที่ผ่านมา องค์การการค้าโลก (WTO) ได้ตัดสินข้อพิพาทเรื่องภาษีบุหรี่ ว่ากรมศุลกากรทำผิดขั้นตอนในเรื่องราคา แม้ว่า WTO ไม่ได้เข้ามาก้าวล่วงการดำเนินการของไทยว่า ราคาที่เป็นข้อพิพาทนั้น ต่ำกว่าความเป็นจริงหรือไม่อย่างไรปล่อยให้กรมศุลฯและเอกชนมีการดำเนินการแก้ไข ซึ่งในส่วนนี้ก็ต้องมีการพิสูจน์ราคากันต่อไป แต่การดำเนินการตามคำตัดสินของ WTO ก็ต้องแก้ไขกฎระเบียบให้เป็นไปตามข้อตกลงจะได้ไม่มีปัญหาในทางปฏิบัติและจะเป็นมาตรฐานในการนำเข้า ส่งออก
ขณะที่ล่าสุด ช่วงปลายเดือน ก.ค.ที่ผ่านมา กรมศุลกากรก็เพิ่งยึดไวน์นำเข้าจากฝรั่งเศสของบริษัทแห่งหนึ่งเอาไว้ เนื่องจากไม่เชื่อราคาสำแดงที่แจ้งที่ราคาต่ำแค่ขวดละ 12 บาท โดยผู้นำเข้าอ้างว่า เป็นไวน์ราคาถูก ไม่มีชื่อ อย่างไรก็ดี บริษัทดังกล่าวได้นำเข้าไวน์ชนิดนี้ต่อเนื่องมาเป็นเวลา 3 ปีแล้ว ซึ่งทางกรมศุลกากรได้นัดกับเอกชนดังกล่าวในการเปิดเอกสารที่ยึดไว้พร้อมกันในช่วงสัปดาห์หน้า คาดว่าไม่เกิน 1 เดือนจะได้ข้อสรุปในเรื่องการสำแดงราคา
สำหรับกรณีที่มีข่าวว่าเจ้าหน้าที่ศุลกากรมีส่วนรับสินบนจากบริษัทสุรายี่ห้อดังรายหนึ่งนั้น นายยุทธนา กล่าวว่า ไม่น่าเป็นไปได้ โดยเฉพาะที่มีการระบุว่ามีการรับสินบนทุกเดือน เดือนละ 3 แสนบาท ซึ่งหากมีจริง ก็อาจเป็นเรื่องของฝ่ายการเมือง ไม่เกี่ยวกับกรมศุลกากร
นายยุทธนา กล่าวอีกว่า กรณีนี้เกี่ยวข้องกับการที่กรมศุลกากรไม่ยอมรับราคาสำแดงต้นทุนนำเข้าสุรายี่ห้อ แบล็กเลเบิ้ล ของบริษัท ดิอาจิโอ โมเอ็ท เฮนเนสซี่ (ประเทศไทย) หรือชื่อเดิมว่า ริชมอนเด้ (บางกอก) ที่เป็นบริษัทลูกของดิอาจิโอ พีแอลซี จึงต้องพิสูจน์ราคากัน โดยกรณีนี้ ล่าสุดเอกชนได้ยอมยุติ และชำระภาษีพร้อมค่าปรับ 2 เท่าแล้ว คิดเป็นเงิน 1,764 ล้านบาท ซึ่งกรณีนี้เป็นข้อพิพาทเรื่องราคา จึงเชื่อว่าไม่มีปัญหาเกี่ยวกับสินบนแน่นอน